Απόφαση της Επιτροπής

της 12ης Φεβρουαρίου 2001

για την έγκριση του σχεδίου τεχνικής δράσης 2001 σχετικά με τη βελτίωση των γεωργικών στατιστικών

[κοινοποιηθείσα υπό τον αριθμό Ε(2001) 356]

(2001/147/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 96/411/ΕΚ του Συμβουλίου, της 25ης Ιουνίου 1996, για τη βελτίωση των κοινοτικών γεωργικών στατιστικών(1), όπως τροποποιήθηκε τελευταία από την απόφαση αριθ. 2298/2000/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 4 και το άρθρο 6 παράγραφος 2,

Εκτιμώντας τα ακόλουθα:

(1) Σύμφωνα με την απόφαση 96/411/ΕΚ, η Επιτροπή καταρτίζει, κάθε χρόνο, ένα σχέδιο τεχνικής δράσης για τις γεωργικές στατιστικές.

(2) Πρέπει να παγιωθούν ορισμένες δράσεις που αναλήφθηκαν στο πλαίσιο των προηγούμενων σχεδίων δράσηε και να συνεχιστεί η προσπάθεια των κρατών μελών, όσον αφορά ιδιαιτέρως τους ισολογισμούς και τη χρησιμοποίηση φυτοφαρμάκων.

(3) Είναι σημαντικό να συγκεντρώνονται λεπτομερείς πληροφορίες σχετικά με τη ζωική παραγωγή και τους αγροτοπεριβαλλοντικούς δείκτες και να αναπτυχθούν οι περιβαλλοντικές πτυχές της γεωργικής πολιτικής για την εφαρμογή των σχετικών κοινοτικών πολιτικών.

(4) Σύμφωνα με το άρθρο 6 της απόφασης 96/411/ΕΚ, η Κοινότητα συμμετέχει στις δαπάνες που πραγματοποιεί κάθε κράτος για την προσαρμογή των εθνικών συστημάτων ή για τις προπαρασκευαστικές εργασίες που αφορούν τις νέες ή αυξανόμενες ανάγκες και οι οποίες πρέπει να πραγματοποιηθούν στο πλαίσιο ενός σχεδίου τεχνικής δράσης.

(5) Τα μέτρα που προβλέπονται από την παρούσα απόφαση είναι σύμφωνα με τη γνώμη της μόνιμης επιτροπής γεωργικών στατιστικών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το σχέδιο τεχνικής δράσης 2001 για τη βελτίωση των γεωργικών στατιστικών, που περιλαμβάνεται στο παράρτημα της παρούσας απόφασης, εγκρίνεται.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 12 Φεβρουαρίου 2001.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 162 της 1.7.1996, σ. 14.

(2) ΕΕ L 263 της 18.10.2000, σ. 1.

ΠΑΡΑΡΤΗΜΑ

ΣΧΕΔΙΟ ΤΕΧΝΙΚΗΣ ΔΡΑΣΗΣ 2001

Οι δράσεις που προβλέπονται στο σχέδιο τεχνικής δράσης για τη βελτίωση των γεωργικών στατιστικών (Tapas) το 2001 έχουν ως αντικείμενο:

- αφενός, να επιτρέψουν τη συνέχιση ορισμένων από τις δράσεις που είχαν αρχίσει κατά τη διάρκεια των σχεδίων δράσης 1996/97, 1998 και 1999 και των οποίων συγκεκριμένος στόχος είναι η επέκταση και η επικύρωση των μεθόδων που είχαν δοκιμαστεί προηγουμένως, για να συγκεντρώνονται καλύτερες στατιστικές στους ακόλουθους τομείς:

i) τους ισολογισμούς·

ii) τη χρησιμοποίηση φυτοφαρμάκων,

- και, αφετέρου, να υλοποιηθούν δράσεις σε τρεις νέους τομείς:

iii) τις προβλέψεις ζωικής παραγωγής·

iv) τους αγροτοπεριβαλλοντικούς δείκτες·

v) τις περιβαλλοντικές πτυχές της γεωργικής λογιστικής.

Η Κοινότητα θα συμμετάσχει στη χρηματοδότηση των σχεδίων που θα αναπτυχθούν στο πλαίσιο αυτών των δράσεων. Η συνεισφορά αυτή ανά κράτος μέλος δεν θα υπερβαίνει τα ποσά που αναγράφονται στον πίνακα Α.

Οι δράσεις που υποβάλλονται από τα κράτη μέλη αφορούν τα εξής:

1. Τους ισολογισμούς

Η δράση αυτή αποσκοπεί στη βελτίωση των στοιχείων όσον αφορά τους ισολογισμούς.

α) Ισολογισμοί κρέατος: κατάρτιση ή βελτίωση του ισολογισμού πουλερικών· βελτίωση του ισολογισμού βοείου κρέατος και του ισολογισμού πρόβειου και κατσικίσιου κρέατος.

β) Φυτικοί ισολογισμοί: βελτίωση των ισολογισμών με την εκπόνηση μεθοδολογικών μελετών που θα αποσκοπούν στη βελτίωση της ποιότητας των υπαρχόντων ισολογισμών για τα κύρια φυτικά προϊόντα, και ιδιαίτερα τα δημητριακά. Θα μελετηθούν ιδιαίτερα θέσεις όπως τα αποθέματα και η κατανάλωση.

γ) Άλλοι ισολογισμοί εφοδιασμού: η δράση αυτή εγγράφεται στην παράταση των δράσεων που έχουν ήδη πραγματοποιηθεί, για να βελτιωθεί η αξιοπιστία των στοιχείων σχετικά με τα αποθέματα ή τις εσωτερικές χρήσεις, και στο εσωτερικό του αγροκτήματος.

δ) Ισολογισμοί ζωοτροφών: η δράση αυτή εγγράφεται στην παράταση των δράσεων που έχουν ήδη πραγματοποιηθεί, είτε για έναν αρχικό υπολογισμό του ισοζυγίου ζωοτροφών (συχνά μετά τη βελτίωση των ισολογισμών εφοδιασμού), είτε για εμβάθυνση αυτού του αρχικού υπολογισμού με βάση έρευνες για τους πόρους και τις χρήσεις καθώς και λεπτομερείς αναλύσεις των διαθέσιμων στοιχείων. Απώτερος στόχος είναι η κατασκευή μιας μήτρας πόρων/χρήσεων ανά είδος. Επιδιώκεται η συνεκτικότητα μεταξύ των ισολογισμών εφοδιασμού και του ισολογισμού ζωοτροφών.

2. Τη χρησιμοποίηση φυτοφαρμάκων

Η δράση αυτή αποσκοπεί στη διεύρυνση του πεδίου συλλογής στοιχείων για τη χρησιμοποίηση φυτοφαρμάκων, τη βελτίωση της ποιότητας και της ταχύτητας διαβίβασης με διάφορες μεθόδους, όπως η χρησιμοποίηση διαφορετικών πηγών. Εχει τη μορφή έρευνας που καλύπτει ένα δεδομένο είδος καλλιεργειών. Αυτό το είδος καλλιεργειών επιλέγεται από τα κράτη μέλη σε συνάρτηση με τη σημασία του, είτε από άποψη καλλιεργούμενης έκτασης, είτε από άποψη χρησιμοποιούμενης ποσότητας φυτοφαρμάκων. Αποσκοπεί επίσης στη γνώση της χρησιμοποίησης μιας συγκεκριμένης ενεργούς ουσίας.

3. Τις προβλέψεις ζωικής παραγωγής

Η μελέτη της κανονιστικής βάσης της καταχώρισης των βοοειδών μπορεί να προσφέρει γνώσεις για την κατάσταση του ζωικού κεφαλαίου βοοειδών με σκοπό μεταγενέστερες προβλέψεις, όταν θα έχει επικυρωθεί αυτή η βάση δεδομένων. Η δράση καλύπτει επίσης την ενίσχυση του στατιστικού συστήματος σχετικά με τις κτηνοτροφικές δραστηριότητες.

4. Τους αγροτοπεριβαλλοντικούς δείκτες

Η Επιτροπή επιθυμεί να ενθαρρύνει σχέδια που επιτρέπουν τη βελτίωση των ήδη υπαρχόντων δεικτών, ιδίως της γνώσης σε επίπεδο περιφέρειας, τις αποδόσεις ορισμένων καλλιεργειών, τα στοιχεία σχετικά με τις πωλήσεις ή την κατανάλωση ορυκτών λιπασμάτων, κ.λπ. Υποστηρίζει επίσης την κατάρτιση δεικτών τοπίου, όπως το μήκος των φυτικών φρακτών ή των κρασπέδων, καθώς και οι εκτάσεις που χρησιμοποιούνται σε επίπεδο περιφέρειας εκτός της ωφέλιμης αγροτικής έκτασης (βοσκότοποι, ορεινά λιβάδια κ.λπ.). Η επίπτωση των διαρθρωτικών χαρακτηριστικών στη λειτουργία των εκμεταλλεύσεων, στοιχεία σχετικά με τις πρακτικές καλλιέργειας.

5. Τις περιβαλλοντικές πτυχές της γεωργικής λογιστικής

Σκοπός της δράσης αυτής είναι καταρχάς, να εισαγάγει στη μεθοδολογία των οικονομικών λογαριασμών της γεωργίας (ΟΛΓ) και της δασοκομίας (ΟΛΔ), έννοιες και ορισμούς που επιτρέπουν την κάλυψη ορισμένων συνιστωσών με περιβαλλοντικό ενδιαφέρον, όπως για παράδειγμα οι υπηρεσίες στη συνολική παραγωγή ή μια πράξη αναδιανομής με τη μορφή επιδοτήσεων ή φόρων.

Στη συνέχεια, θα αρχίσει η εφαρμογή αυτών των νέων ορισμών.

Το κοινοτικό ενδιαφέρον προκύπτει από την προοπτική παραγωγής συνεχώς στατιστικών σειρών που θα συμπληρώσουν τις σειρές των οικονομικών λογαριασμών της γεωργίας και της δασοκομίας.

Πίνακας Α

ΣΧΕΔΙΟ ΤΕΧΝΙΚΗΣ ΔΡΑΣΗΣ 2001

Μέγιστη χρηματοδοτική συμμετοχή της Κοινότητας στις δαπάνες

Καταμερισμός ανά κράτος μέλος

>ΘΕΣΗ ΠΙΝΑΚΑ>